Chris van Niekerk lees vir mammas op Rosendal | Netwerk24
Chris van Niekerk lees vir mammas op Rosendal
Deur Elretha Britz 07 Mei 2019 11:00
Die onthou van kindertyd se dinge soos beskryf deur Audrey Blignault, die humor van Fanus Rautenbach en die wyshede van Oscar Wilde – dié stukke en meer sal Chris van Niekerk ter viering van "mammas" op Moedersdag voorlees. Die geleentheid is in Rosendal in die Oos-Vrystaat.
Van Niekerk is nie net 'n deurwinterde akteur nie, hy is ook 'n besonder begaafde voorleser, 'n tegniek wat hy verfyn het en wat volgens hom nie met oortuiging deur sommer enige akteur oorgedra kan word nie.
Diegene wat sy lees van PG du Plessis se Fees van die Ongenooides onthou, sal weet hoe hy taferele met sy stem kan "skets".
Hy is ook bekend daarvoor dat hy uit sy ruim kennis en versameling boeke presies weet watter stukke by watter geleentheid pas.
Audrey Blignault het hom eerste te binne geskiet toe hy aan Moedersdag dink en "skoon" outydse humor soos dié van die omroeper en skrywer Fanus Rautenbach is ewe gepas vir die dag, sê hy.
'n Ete gaan die aanbieding in Van Niekerk se Rosendal-teater vooraf. Vir R180 per persoon en R90 vir kinders word drie gange voorgesit, waarna die voorlesing volg.